
Text rozhodnutia
Súd: Krajský súd Bratislava Spisová značka: 6S/324/2016 Identifikačné číslo súdneho spisu: 1016202727 Dátum vydania rozhodnutia: 08. 06. 2017 Meno a priezvisko sudcu, VSÚ: Mgr. Marián Degma ECLI: ECLI:SK:KSBA:2017:1016202727.1 Uznesenie Krajský súd v Bratislave v právnej veci žalobcu: Mesto Senec, IČO: 00 305 065, so sídlom Mierové námestie 8, 903 01 Senec, právne zastúpený: Bobák, Bollová a spol., s.r.o., advokátska kancelária, so sídlom Dr. V. Clementisa 10, 821 02 Bratislava, proti žalovanému: Slovenská inšpekcia životného prostredia, Inšpektorát životného prostredia Bratislava, so sídlom Jeséniová 17, 831 01 Bratislava, o preskúmanie zákonnosti opatrenia žalovaného: Správy o environmentálnej kontrole č. 33/2016/ Sob/P, číslo 6414-24647/37/2016/Sob zo dňa 10.10.2016 vrátane Zápisnice o prerokovaní výsledkov environmentálnej kontroly č. 33/2016/Sob/P, číslo 6414-32495/37/2016/Sob zo dňa 24.10.2016, takto r o z h o d o l : Krajský súd v Bratislave žalobu o d m i e t a . Žiaden z účastníkov n e m á právo na náhradu trov konania. o d ô v o d n e n i e : I. 1. Žalobca sa žalobou doručenou tunajšiemu správnemu súdu dňa 19.12.2016 domáhal preskúmania zákonnosti a následne zrušenia Správy o environmentálnej kontrole č. 33/2016/Sob/P, číslo 6414-24647/37/2016/Sob zo dňa 10.10.2016 (ďalej len „Správa o environmentálnej kontrole”) vrátane Zápisnice o prerokovaní výsledkov environmentálnej kontroly č. 33/2016/Sob/P, číslo 6414-32495/37/2016/Sob zo dňa 24.10.2016 (ďalej len „Zápisnica o prerokovaní výsledkov environmentálnej kontroly”). Uviedol, že mu Správou o environmentálnej kontrole boli oznámené zistené pochybenia vo vzťahu k dodržiavaniu povinností týkajúcich sa skládky odpadov zodpovednou osobou a porušenie zákona č. 39/2013 Z.z. o integrovanej prevencii a kontrole znečisťovania životného prostredia (ďalej aj ako ,,zákon o IPKZ“), a to na základe ukončenej administratívnej kontroly. Mal za to, že Správa o environmentálnej kontrole vrátane Zápisnice o prerokovaní výsledkov environmentálnej kontroly predstavuje nezákonné opatrenie založené na nesprávnych právnych záveroch, nesprávnych skutkových zisteniach a zároveň ide o rozhodnutie nepreskúmateľné pre jeho nezrozumiteľnosť a nedostatok dôvodov. 2. Žalobca mal za to, že žalovaný vykonal kontrolu v rozpore s príslušnými všeobecne záväznými právnymi predpismi, v dôsledku čoho je ním vydané opatrenie orgánu verejnej správy nezákonné. Nezákonnosť opatrenia žalovaného podľa žalobcu spočíva predovšetkým v tom, že žalovaný vykonal kontrolu voči osobe (žalobcovi), v prípade ktorej nemal na výkon kontroly žiadny právny základ v zmysle slovenského právneho poriadku, pretože žalobca nebol prevádzkovateľom skládky, a teda nemohol byť ani kontrolovanou osobou. Súčasne takýmto konaním žalovaného a jeho dôsledkami žalovaný nezákonne zasahuje do práv a právom chránených záujmov žalobcu. 3. Žalobca sa domáhal, aby žalobou napadnuté opatrenie krajský súd zrušil. Rovnako sa domáhal náhrady trov konania. II. 4. Žalovaný sa k žalobe vyjadril podaním doručeným súdu dňa 24.04.2017, v ktorom navrhol žalobu odmietnuť. Dôvodil tým, že žaloba nesmeruje proti rozhodnutiu - správnemu aktu, ktoré by bolo vydané na základe postupu podľa zákona č. 71/1967 Zb. o správnom konaní (ďalej len „Správny poriadok”). Podľa žalovaného žaloba smeruje proti postupom a výsledkom environmentálnej kontroly vykonanej podľa § 34 a § 35 zákona o IPKZ. Mal za to, že postup výkonu environmentálnej kontroly bol plne v súlade so zákonom o IPKZ a boli dodržané všetky jeho pravidlá. Zdôraznil, že žalobca napáda konanie a jeho výsledok, ktorý bude slúžiť ako jeden z podkladov v samotnom správnom konaní vedenom podľa Správneho poriadku. V tomto konaní môže žalobca uplatniť svoje pripomienky a námietky, s ktorými sa musí žalovaný vysporiadať. Následne žalobca môže podať voči rozhodnutiu odvolanie, kde v rámci odvolacieho konania sa opätovne preskúma celý priebeh správneho konania a vyhodnotia sa podklady pre rozhodnutie. Teda aj podklady, ktoré vyplynuli z environmentálnej kontroly. Žalovaný uviedol, že v prípade neuspokojivého výsledku odvolacieho konania z pohľadu žalobcu tento môže podať žalobu. Predmetom súdneho prieskumu bude potom celý postup správneho orgánu, a teda aj spôsobu získavania a vyhodnotenia podkladov pre rozhodnutie. III. 5. Krajský súd v Bratislave skôr ako podrobil danú vec mechanizmom prieskumu, zisťoval, či v danom prípade je daná právomoc krajského súdu na konanie a rozhodovanie vo veci. Krajský súd dospel k záveru, že žalobu je potrebné odmietnuť pre jej neprípustnosť, nakoľko smeruje proti aktu orgánu verejnej správy v administratívnom konaní, ktorý nemohol mať za následok ujmu na subjektívnych právach žalobcu. 6. Podľa § 2 ods. 1 Správneho súdneho poriadku (ďalej len „SSP“), v správnom súdnictve poskytuje správny súd ochranu právam alebo právom chráneným záujmom fyzickej osoby a právnickej osoby v oblasti verejnej správy a rozhoduje v ďalších veciach ustanovených týmto zákonom. 7. Podľa § 2 ods. 1 SSP každý, kto tvrdí, že jeho práva alebo právom chránené záujmy boli porušené alebo priamo dotknuté rozhodnutím orgánu verejnej správy, opatrením orgánu verejnej správy, nečinnosťou orgánu verejnej správy alebo iným zásahom orgánu verejnej správy, sa môže za podmienok ustanovených týmto zákonom domáhať ochrany na správnom súde. 8. Podľa § 6 ods. 1 SSP, správne súdy v správnom súdnictve preskúmavajú na základe žalôb zákonnosť rozhodnutí orgánov verejnej správy, opatrení orgánov verejnej správy a iných zásahov orgánov verejnej správy, poskytujú ochranu pred nečinnosťou orgánov verejnej správy a rozhodujú v ďalších veciach ustanovených týmto zákonom. 9. Podľa § 177 ods. 1 SSP, správnou žalobou sa žalobca môže domáhať ochrany svojich subjektívnych práv proti rozhodnutiu orgánu verejnej správy alebo opatreniu orgánu verejnej správy. 10. Podľa § 7 písm. b) SSP, správne súdy nepreskúmavajú správne akty orgánov verejnej správy, ktoré nemajú povahu rozhodnutia o právach, právom chránených záujmoch alebo povinnostiach fyzickej osoby a právnickej osoby, najmä rozhodnutia a opatrenia organizačnej povahy a rozhodnutia a opatrenia upravujúce vnútorné pomery orgánu, ktorý ich vydal, ak tento zákon neustanovuje inak. 11. Podľa § 7 písm. e) SSP, správne súdy nepreskúmavajú rozhodnutia orgánov verejnej správy a opatrenia orgánov verejnej správy predbežnej, procesnej alebo poriadkovej povahy, ak nemohli mať za následok ujmu na subjektívnych právach účastníka konania. 12. Podľa § 97 SSP, ak tento zákon neustanovuje inak, správny súd kedykoľvek počas konania prihliada na to, či sú splnené podmienky, za ktorých môže správny súd konať a rozhodnúť (ďalej len "procesné podmienky"). 13. Podľa § 98 ods. 1 písm. g) SSP, správny súd uznesením odmietne žalobu, ak je neprípustná. 14. Podľa § 34 ods. 1 zákona o IPKZ, environmentálna kontrola (ďalej len „kontrola“) je súbor činností vykonávaných inšpekciou s cieľom kontrolovať a presadzovať, aby prevádzkovatelia dodržiavali podmienky povolenia, monitorovanie vplyvu na životné prostredie vrátane miestnych zisťovaní vykonávaných v prevádzke, monitorovania emisií a kontrol vnútorných správ a nadväzujúcich dokumentov, overovania vlastného monitorovania, kontrolovania použitých techník a primeranosti environmentálneho riadenia prevádzky. Predmetom kontroly je aj zisťovanie, či nedošlo k zmene okolností, ktoré môžu viesť k zmene podmienok povolenia. 15. Podľa § 34 ods. 10 zákona o IPKZ, inšpekcia vypracuje správu o kontrole, v ktorej sa zhodnotí dodržiavanie podmienok povolenia a určia sa opatrenia podľa § 21 ods. 2. 16. Podľa § 34 ods. 11 zákona o IPKZ, inšpekcia doručí prevádzkovateľovi správu o kontrole do dvoch mesiacov od vykonania prvého miestneho zisťovania v prevádzke, v ktorej sa uskutočnila kontrola. Inšpekcia prerokuje s prevádzkovateľom výsledky vykonanej kontroly prevádzky, len ak boli kontrolou zistené nedostatky, a to v lehote do 15 dní odo dňa doručenia správy o kontrole. Prevádzkovateľ je povinný na výzvu inšpekcie prerokovať výsledky vykonanej kontroly. 17. Podľa § 35 ods. 2 zákona o IPKZ ak inšpekcia zistí nedostatky, a/ nariadi prevádzkovateľovi vykonať v určenej lehote opatrenia na nápravu, b/ uloží pokutu za zistený správny delikt, c/ vyzve prevádzkovateľa, aby v určenej lehote podal žiadosť o zmenu povolenia alebo d/ rozhodne o obmedzení činnosti prevádzky alebo o zastavení činnosti v nej alebo v jej časti, ak prevádzkovaním nastalo alebo hrozí závažné poškodenie zdravia ľudí alebo životného prostredia alebo vznik značnej materiálnej škody. 18. Podľa § 39 zákona o IPKZ, na konanie podľa tohto zákona sa vzťahuje všeobecný predpis o správnom konaní, ak tento zákon v § 4, 6, 7, § 9 až 12, § 15 až 19, § 21, 25, § 26 ods. 9 a § 29 neustanovuje inak. IV. 19. Krajský súd v Bratislave z obsahu administratívneho spisu zistil, že žalovaným bola dňa 13.07.2016 vykonaná kontrola v prevádzke žalobcu, zameraná na dodržiavanie vybraných podmienok integrovanej prevencie vyplývajúcich zo zákona o IPKZ. Výsledky environmentálnej kontroly žalovaný premietol do Správy o environmentálnej kontrole. Žalovaný listom zo dňa 12.10.2016 túto správu zaslal žalobcovi a súčasne ho vyzval na jej prerokovanie. Dňa 24.10.2016 žalovaný prerokoval Správu o environmentálnej kontrole so splnomocneným zástupcom žalobcu a z prerokovania spísal Zápisnicu o prerokovaní výsledkov environmentálnej kontroly, ktorú obe strany podpísali. 20. V systéme správneho súdnictva je právo na prístup k súdnemu preskúmaniu právoplatného rozhodnutia orgánu verejnej správy na základy žaloby determinované princípom generálnej klauzuly s negatívnou enumeráciou, z ktorého vyplýva, že súdy v zásade preskúmavajú všetky rozhodnutia alebo opatrenia orgánov verejnej správy, ktorými sa zakladajú, menia alebo zrušujú oprávnenia a povinnosti fyzických alebo právnických osôb alebo ktorými môžu byť práva, právom chránené záujmy alebo povinnosti fyzických osôb alebo právnických osôb priamo dotknuté, okrem tých, ktoré zákon výslovne z prieskumu vylučuje (§ 7 SSP). 21. Podľa názoru súdu administratívnu kontrolu dodržiavania podmienok integrovanej prevencie vyplývajúcich zo zákona o IPKZ nemožno považovať za rozhodovací proces vo verejnej správe a výsledné materiály z vykonanej kontroly za rozhodnutia vydané v takomto konaní, keďže kontrolou sa len zisťuje súlad postupu kontrolovaného s ustanoveniami zákona o IPKZ. 22. Súd má za to, že výsledné materiály z vykonanej kontroly a postup pri ich vypracovaní nepodliehajú súdnemu prieskumu v rámci úpravy správneho súdnictva, keďže nie sú rozhodnutím správneho orgánu v zmysle SSP. Kontrola dodržiavania podmienok integrovanej prevencie vyplývajúcich zo zákona o IPKZ predstavuje len jednu z dohľadových kompetencií žalovaného. 23. Krajský súd v Bratislave zastáva názor, že Správa o environmentálnej kontrole spolu so Zápisnicou o prerokovaní výsledkov environmentálnej kontroly ako taká nepodlieha súdnemu prieskumu v správnom súdnictve, pretože sama o sebe nepredstavuje zásah do práva a právom chráneného záujmu kontrolovaného subjektu (žalobcu). Správu o environmentálnej kontrole je možné považovať podľa názoru súdu len za akýsi výstup kontroly, ktorý sa nemohol nijako dotknúť právneho postavenia žalobcu a spôsobiť mu ujmu na jeho právach. Preto súdnemu prieskumu v správnom súdnictve nepodlieha. 24. Je nesporné, že v Správe o environmentálnej kontrole absentuje právne vynútiteľný výrok o uložení povinnosti (sankcie). Z obsahu administratívneho spisu je okrem iného nesporné, že ku dňu podania žaloby nedošlo k vydaniu právoplatného rozhodnutia, resp. správneho rozhodnutia, ktorým by bola žalobcovi uložená povinnosť napr. zaplatiť pokutu za správny delikt. Predmetnou správou boli žalobcovi oznámené zistené nezrovnalosti v priebehu kontroly, tak ako to ustanovuje zákon o IPKZ, a preto ju možno považovať za podkladové opatrenie, majúce predbežnú povahu vzhľadom na zákonný postup vyplývajúci z § 35 ods. 2 v spojení s § 37 (správne delikty) zákona o IPKZ. 25. S ohľadom na uvedený záver sa súd nezaoberal námietkami žalobcu o nezákonnosti kontrolných zistení uvedených v Správe o environmentálnej kontrole, pretože tieto je možné preskúmať až v prípadných neskorších štádiách procesu vyvodzovania dôsledkov zo zistených porušení zákona o IPKZ, ak boli, resp. budú na základe uvedenej správy vydané rozhodnutia s priamym dopadom na právne postavenie žalobcu. 26. Na základe vyššie uvedených skutočností súd konštatoval, že neboli naplnené všetky podmienky na preskúmanie napadnutých opatrení v rámci správneho súdnictva, nakoľko žaloba smeruje proti aktu orgánu verejnej správy, ktorý nemohol mať za následok ujmu na subjektívnych právach žalobcu, pričom ide o podkladové rozhodnutie predbežnej povahy (Správa o environmentálnej kontrole), a preto Krajský súd v Bratislave v súlade s § 7 písm. b), e) SSP v spojení s § 97 SSP a § 98 ods. 1 písm. g) SSP žalobu odmietol pre jej neprípustnosť. 27. Podľa § 170 písm. a) SSP žiaden z účastníkov konania nemá právo na náhradu trov konania, ak žaloba bola odmietnutá. 28. O náhrade trov konania súd rozhodol podľa § 170 písm. a) SSP tak, že žiaden z účastníkov konania nemá právo na náhradu trov konania, nakoľko žaloba bola odmietnutá. 29. Toto rozhodnutie senát Krajského súdu v Bratislave prijal pomerom hlasov 3:0 (§ 3 ods. 9 zákona č. 757/2004 Z. z. v znení zákona č. 33/2011 Z.z.). Poučenie: Proti tomuto uzneseniu po nadobudnutí jeho právoplatnosti možno podať kasačnú sťažnosť prostredníctvom Krajského súdu v Bratislave (§ 438 SSP v spojení s § 444 SSP). Kasačná sťažnosť musí byť podaná v lehote jedného mesiaca od doručenia rozhodnutia krajského súdu oprávnenému subjektu, ak tento zákon neustanovuje inak. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy (§ 443 SSP). Sťažovateľ musí byť v konaní o kasačnej sťažnosti zastúpený advokátom. Kasačná sťažnosť a iné podania sťažovateľa alebo opomenutého sťažovateľa musia byť spísané advokátom. Tieto povinnosti neplatia, ak má sťažovateľ, jeho zamestnanec alebo člen, ktorý za neho na kasačnom súde koná alebo ho zastupuje, vysokoškolské právnické vzdelanie druhého stupňa; ide o konania o správnej žalobe podľa § 6 ods. 2 písm. c) a d); je žalovaným Centrum právnej pomoci (§ 449 ods. 1 a 2 SSP). V kasačnej sťažnosti sa musí okrem všeobecných náležitostí podania podľa § 57 SSP uviesť označenie napadnutého rozhodnutia, údaj, kedy napadnuté rozhodnutie bolo sťažovateľovi doručené, opísanie rozhodujúcich skutočností, aby bolo zrejmé, v akom rozsahu a z akých dôvodov podľa § 440 SSP sa podáva a návrh výroku rozhodnutia (sťažnostný návrh).

